ครม.สัญจร จังหวัดเลยและจังหวัดเพชรบูรณ์ เตรียมเสนอแผนพัฒนาจังหวัดทั้งด้านการคมนาคม สาธารณสุขและการพัฒนาแหล่งท่องเที่ยว
ครม.สัญจร จังหวัดเลยและจังหวัดเพชรบูรณ์ เตรียมเสนอแผนพัฒนาจังหวัดทั้งด้านการคมนาคม สาธารณสุขและการพัฒนาแหล่งท่องเที่ยว  เชื่อจะสามารถยกระดับคุณภาพชีวิตประชาชนได้อย่างยั่งยืน

นายชัยวัฒน์ ชื่นโกสุม ผู้ว่าราชการจังหวัดเลย เปิดเผยว่า ในการประชุมคณะรัฐมนตรีอย่างเป็นทางการนอกสถานที่ที่จังหวัดเลยและเพชรบูรณ์นั้น ภาครัฐ ภาคเอกชนและภาคประชาชนในจังหวัดร่วมกันจัดทำข้อเสนอเข้าสู่ที่ประชุม ใน 4 เรื่อง คือ การปรับปรุงสนามบินจังหวัดเลย ให้มีขีดความสามารถในการรองรับเที่ยวบินเพิ่มขึ้น การพัฒนาเส้นทางคมนาคมที่เชื่อมจังหวัดเลยกับพื้นที่อื่นๆ เสนอยกระดับการให้บริการของโรงพยาบาลเลยและโรงพยาบาลวังสะพุง รองรับการให้บริการด้านสาธารณสุขแก่ประชาชนและลดปัญหาความแออัดในการใช้บริการของประชาชน และด้านการเกษตรที่เป็นการหารือของ 5 จังหวัดกลุ่มภาคตะวันออกเฉียงเหนือตอนบนขอรับการสนับสนุนโครงการใช้ประโยชน์จากน้ำบาดาลด้วยพลังงานแสงอาทิตย์ รองรับการทำเกษตรอินทรีย์และเกษตรผสมผสาน ซึ่งโครงการทั้งหมดจะสร้างประโยชน์ในภาพรวม ทั้งการคมนาคมขนส่ง การค้าการลงทุน การท่องเที่ยว ที่สำคัญคือการยกระดับคุณภาพชีวิตให้กับประชาชนอย่างยั่งยืน

ด้านนายสืบศักดิ์ เอี่ยมวิจารณ์ ผู้ว่าราชการจังหวัดเพชรบูรณ์ กล่าวว่า ในส่วนของจังหวัดเพชรบูรณ์จะเสนอโครงการ การพัฒนาทางหลวงเชื่อมโยงเศรษฐกิจและการท่องเที่ยวไทย–ลาว เส้นทางเพชรบูรณ์–เลย–หลวงพระบาง พัฒนาเขาค้อป่าอนุรักษ์ เพื่อการท่องเที่ยว การขึ้นทะเบียนศรีเทพเป็นมรดกโลก รวมทั้งเพชรบูรณ์ จีโอปาร์ค เป็นมรดกโลก ตลอดจนการพัฒนาโรงพยาบาล ขยายห้องผ่าตัด โรงพยาบาลเพชรบูรณ์และขอตึกผู้ป่วยนอกที่โรงพยาบาลหล่มสัก เพื่อรองรับนักท่องเที่ยวในการใช้บริการทางการแพทย์ได้มากยิ่งขึ้น